《草虫图》
元代·仇远

昨夜南山雷雨霁，蛰室初开百虫起。
草夭菜秀蒲柳长，生意森然随气使。
阴阳变态足纤巧，分得余妍归画史。
野蜂采蜜花房里，官蛙瞠目莎池底。
纷纷蚱蜢肆跳梁，款款蜻蜓齐点水。
天牛穴桑奚其天，鬼蝶迷花聿如鬼。
血国三千亦有蚊，黍马十万宁非蚁。
蝎虎那能捋虎须，蜗牛谁堪执牛耳。
蜣蜋转丸诚小巧，螳螂搏轮非勇士。
鸣蝉嘶热蟋蟀吟，一片繁声愁客子。
春风郊野岂不乐，篱落秋风又如此。
坡仙旧咏只八物，若见此图心更喜。
我摩老眼为题诗，晴日一窗蝇扑纸。

作者简介：仇远(1247年～1326年），字仁近，一字仁父，钱塘（今浙江杭州）人。因居余杭溪上之仇山，自号山村、山村民，人称山村先生。元代文学家、书法家。元大德年间(1297~1307)五十八岁的他任溧阳儒学教授，不久罢归，遂在忧郁中游山河以终。